Oud-Proteaspeler vandag in hof vir ‘aanranding’ van tienerArgieffoto ŉ Voormalige Protea-krieketspeler verskyn na verwagting Dinsdag in die Goodwood-landdroshof ná ŉ beweerde onderonsie met ŉ tienerseun in Kaapstad verlede week. Maroela Media het vroeër berig die beweerde aanranding deur die 35-jarige bekende speler, wie se naam nie genoem mag word voordat hy in die hof verskyn het nie, het glo Woensdag in Pinelands plaasgevind. Die seun se suster het aan EWN gesê die voorval het buite sy skool plaasgevind. Hy en sy vriende het glo buite die skool “rondgespeel” en op verbygaande voertuie geskreeu. Die seun beweer die speler het stilgehou, die seun aangerand en in sy motor in gedwing waarna hy ŉ paar minute met hom rondgery en hom verder geklap het. Hy het die seun weer by die skool afgelaai en sy nommer by ŉ onderwyser gelos. Die seun het glo geringe beserings aan sy gesig opgedoen. Die speler het egter die aantyging ontken. Hy het gesê hy was saam met sy kinders en het die seun na sy hoërskool geneem om hom daar aan te kla aangesien die seun hom glo gevloek en klein klippe na sy motor gegooi het. Konst. Noloyiso Rwexana, polisiewoordvoerder, het aan Maroela Media bevestig dat ŉ aanrandingsaak ondersoek word. “Volgens berigte het ŉ 14-jarige ŉ aanklag aanhangig gemaak en dit word ondersoek,” het sy gesê.